Musaka kutanga echi chihande mu %%?
Online Bible | NEW WORLD TRANSLATION OF THE HOLY SCRIPTURES (2013 REVISION)
Musaka kutanga echi chihande mu %%?
3 Jino kwapwile mutu umwe wakuli vaFwaliseu, lijina lyenyi ikiye Nyikotemu,+ muka-kuyula vaYuleya.
2 Ejile kuli Yesu naufuku+ nakwamba kuli ikiye ngwenyi: “Ove Lapi,+ tunatachikiza ngwetu ove umuka-kunangula wakufuma kuli Kalunga, mwomwo kakweshi mutu mwahasa kulinga vinjikizo kanevi+ weji kulinganga oveko, shina kuvanga Kalunga ali naikiye.”+
3 Yesu ambile kuli ikiye ngwenyi: “Chamuchano vene nangwamba kuli ove ngwami, kuvanga mutu nasemuka cheka,+ mokomoko keshi kuhasa kumona Wangana waKalungako.”+
4 Nyikotemu ambile kuli ikiye ngwenyi: “Mutu mwahasa kusemuka ngachilihi okunyi nakolo lyehi? Kutala nahase kwingila kamuchivali mujimo lyanaye nakusemuka cheka numba?”
5 Yesu akumbulwile ngwenyi: “Chamuchano vene nangwamba kuli ove ngwami, kuvanga mutu nasemuka kumeya+ nashipilitu,+ mokomoko keshi kuhasa kwingila muWangana waKalungako.
6 Chuma chize chinasemuka kumujimba chinapu mujimba, kaha chuma chize chinasemuka kuli shipilitu chinapu shipilitu.
7 Kanda ulikomokelako omu ngunakulweze ngwami: Enu vatu mwatela kusemuka cheka.
8 Peho yeji kuyanga kweshokwo yinasake, kaha weji kwivwanga kuhuhwa chayo, oloze kaweshi kutachikiza oku yili nakufuma noku yili nakuyako. Ngocho omu mukiko mwanapu namutu uze nasemuka kuli shipilitu.”+
9 Nyikotemu amwihwile ngwenyi: “Uno vyumevi navihasa kupwa ngachilihi ngocho?”
10 Yesu akumbulwile ngwenyi: “Ove wapwa umuka-kunangula vaIsalele, nyi unahono ngachilihi kutachikiza vyuma kanevi?
11 Chamuchano vene nangwamba kuli ove ngwami, evi twatachikiza tweji kuvihanjikanga, kahevi tunamono tweji kuvyambululanga, oloze enu kamweshi kwitavila unjiho tweji kwambululangako.
12 Omu ngunamilweze vyuma vyahamavu enu kamwavitavilileko, kaha namwitavila ngachilihi nge nangumilweza vyuma vyamwilu?
13 Kaha nawa kakweshi mutu umwe aya lyehi mwiluko,+ shina uze kaha afumine mwilu,+ ivene Mwanamutu.
14 Kaha nge muze Mose asukikile uze linoka kwilu mupambo,+ ngocho nawa naMwanamutu vatela kumusukika,+
15 mangana weshowo mwamwitavila akayoye haya myaka yosena.+
16 “Mwomwo Kalunga azangile chikuma kaye ngocho ahanyine Mwanenyi umwe kaha wakulipwila,+ mangana ngwenyi weshowo mwamufwelela vakahone kumunongesa, oloze akapwe nakuyoya chahaya myaka yosena.+
17 Mwomwo Kalunga katumine Mwanenyi mukaye mangana ngwenyi asopese kayeko, oloze mangana ngwenyi kaye vakalwile kuhichila muli ikiye.+
18 Weshowo mwamufwelela kaveshi kukamusopesako.+ Kaha weshowo mwazeneka kufwelela vanamusopesa lyehi, mwomwo kafwelelele lijina lyaMwanaKalunga umwe kaha wakulipwilako.+
19 Jino hano hakiko vene hanapendamina kusopesa: kumunyika chineza lyehi mukaye,+ oloze vatu vanazange milima kuhambakana kumunyika, mwomwo vilinga vyavo vinapu vyakuhuka.
20 Mwomwo weshowo eji kulinganga vyuma vyaunyengwe ahunga kumunyika, kaha keshi kwiza kukumunyikako, mangana vilinga vyenyi vahone kuvisopolola.
21 Oloze weshowo eji kulinganga vyuma vyamuchano eji kwizanga kukumunyika,+ mangana vilinga vyenyi visoloke hakuwana nge navilingi kweseka namwaya muchima waKalunga.”
22 Kufumaho Yesu natumbaji twenyi vayile mungalila yavaYuleya, kaha atwaminenga navo kuze nakumbapachisa vatu.+
23 Yowano nawa apwile nakumbapachisa vatu muEnone kwakamwihi naSalimi, mwomwo kuze kwapwile meya amavulu chikuma,+ kaha vatu vapwilenga nakuyako nakuvambapachisa.+
24 Mwomwo Yowano apwile kanda vachimuhake mukamenga.+
25 Jino tumbaji twaYowano vaputukile kulipula jipami nakaYuleya umwe hachihande chakulitomesa.
26 Ngocho vejile kuli Yowano nakwamba kuli ikiye ngwavo: “Ove Lapi, mutu uze apwanga nayove musali yaYotau, uze unambululanga vyaikiye,+ ali jino nakumbapachisa vatu, kaha vatu vosena vali nakuya kuli ikiye.”
27 Yowano akumbulwile ngwenyi: “Mutu keshi kuhasa kutambula chuma numba chimweko, kuvanga vanamuhanecho kufuma mwilu.
28 Enu munapu muvinjiho jami omu ngwambile ngwami, ‘Ami keshi yami Kulishituko,+ oloze vanangutumu kulutwe lwenyi.’+
29 Weshowo ali namwenga ikiye ivene mwenyamwenga.+ Oloze sepa lyamwenyamwenga, omu mwemana nakwivwa mwenyamwenga ali nakuhanjika, mwawahilila chikuma hakwivwa lizu lyenyi. Shikaho ngunawahilila jino chikuma.
30 Ikiye atela kuya lika nakutohwelako, oloze ami ngwatela kuya lika nakukehelako.”
31 Ou afuma mwilu+ ahambakana vosena. Ou wahamavu apwa wahamavu, kaha eji kuhanjikanga vyuma vyahamavu. Ou afuma mwilu ahambakana vosena.+
32 Eji kwambululanga vyuma namono nakwivwa,+ oloze kakweshi mutu eji kwitavilanga unjiho wenyiko.+
33 Kaha weshowo mwetavila unjiho wenyi nahakeho katachikijilo kenyi ngwenyi Kalunga apwa wamuchano.+
34 Mwomwo ou vatuma kuli Kalunga eji kuhanjikanga mazu aKalunga,+ mwomwo Kalunga keshi kuhana shipilitu nakwesekelako.
35 Ise azanga Mwanenyi,+ kaha nahane vyuma vyosena mulivoko lyenyi.+
36 Ou mwafwelela Mwana ali nakuyoya chahaya myaka yosena,+ ou mwalikanga kuli Mwana keshi kukamona kuyoyako,+ oloze utenu waKalunga naupwa hali ikiye.+
Share
Share
NEW WORLD TRANSLATION OF THE HOLY SCRIPTURES (2013 REVISION)
Yowano 3
Luvale
Tanga Mbimbiliya haInternet
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
cjk_Latn eng_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn eng_Latn eng_Latn kor_Hang szl_Latn fij_Latn cjk_Latn eng_Latn